ભૂતકાળને હાંસિયામાં ધકેલી જીવન સફર કાપી રહેલી, પચાસીના ઉંબરે ઊભેલી પારમિતા યાદો વાગોળતાં, દિલના કબાટમાં છઠ્ઠા ખૂણામાં ક્યારેય હાથ ન લાગે એ રીતે મૂકેલું જિંદગીનું આલ્બમ હાથે લાગી ગયું. ધીમે ધીમે એક એક પાનું ફેરવી રહેલી પારમિતા કોલેજકાળ પર આવીને અટકી ગઈ. પોતાની જાતથી છુપાવેલું એ પાનું પતંગિયાની માફક એનાં દિલ-દિમાગ પર ફરફર ઊડવા માંડ્યું. પારમિતા પાણી-પાણી થઈ ગઈ. એ જ સમયે ડોરબેલ વાગ્યો. પોતાની જાતને સંભાળી એણે બારણું ખોલ્યું. સામે હવન ઊભો હતો. પારમિતા એને ભેટી ખૂબ રડી અને પોતાના ભૂતકાળની વાત કરી. હવને પારમિતાને શાંત પાડી. પોતાના હાથે ચા બનાવી પિવડાવી અને માથા પર હાથ ફેરવી સુવડાવી. હવન તરફથી કોઈપણ પ્રતિભાવ ન મળતાં પારમિતા વધુ વિહ્વળ થઈ. આખી રાત પાસાં ફેરવતી રહી.